text: Durbans sa gent commande et prie
   Que il li tiengnent conpaignie
   Et que seul ne le laissent pas.
   Lors s'en parti isnel le pas.
   De sa gent avoec lui mena
   Tant com li plot, et vint droit là
   Où estoit li bons rois Carmans.
   Qui aine puis ne fu fors dolans
   Qu'il ot perdue Clarmondine.
   Adès en son cuer enracine
   Li anuis que pour li avoit.
   Quant li rois Carmans venir voit
   Durbant, contre lui s'est levés,
   Pour ce que Durbans estoit tés
   Et de prouece et de valour,
   C'on li devoit bien faire honnour.
   PageV02P061
   Durbans a le roi salué
   Et, après ce, li a moustré
   Pour quoi il estoit esmeüs
   De son pays, et là venus.
   Dist li que loial essoigne a
   Sartans, ne venir ne porra
   Folio43r
   Au jour que combatre se doit ;
   Et, pour ce, là venus estoit
   Que pour lui feroit la bataille :
   N'est drois k'amis au besoing faille.
   "Loial essoigne a vraiement,
   Près sui k'en face serement
   Si avant que faire le doi."
  